Nqakula-moord: Beskuldigde glo met skisofrenie gediagnoseerCarlos Higuera Woensdag in die hof. Foto: ANA Die Johannesburg-landdroshof het Woensdag die saak tot volgende week uitgestel om die verdediging kans te gee om dokumente te kry om Higuera se geestesversteuring te bewys. Higuera word daarvan beskuldig dat hy Nqakalu Saterdagaand in Bezuidenhoutsvallei in Johannesburg doodgesteek het. Landdros Albertus Roux het Woensdag beveel dat Higuera in die mediese afdeling van die tronk aangehou word, weg van die ander gevangenes. Roux het gesê Higuera moet 30 dae lank psigiatriese waarneming ondergaan. George Higuera, die pa van die beskuldigde, het aan die hof gesê hy sal ‘n week nodig hê om die dokumente te kry wat sal bewys dat sy seun ‘n gediagnoseerde skisofreen is. Roux het hom gevra of hy sy seun se medikasie aan die tronkbeamptes oorhandig het en hy het bevestig dat hy het. Volgens George het sy seun saam met hom gewerk en is steeds finansieel van hom afhanklik. Higuera se regspan het aan die hof gesê dit lyk nie asof hy besef wat gebeur het nie en hulle glo dat hy nie geskik is om verhoor te word nie. Die saak is tot 13 November uitgestel. Lees alle vorige berigte oor die saak op Maroela Media.